b'\n_START_ARTICLE_\nNiki Lauda\n_START_SECTION_\n\xc5\xa0portna kariera\n_START_PARAGRAPH_\nV mo\xc4\x8dnem de\xc5\xbeju na Veliki nagradi Nem\xc4\x8dije 1976 je bil po hudi nesre\xc4\x8di ujet v gore\xc4\x8d dirkalnik. Kljub zelo pesimisti\xc4\x8dnim napovedim zdravnikov je bil pripravljen za dirkanje \xc5\xbee \xc5\xa1est tednov pozneje, kot posledice nesre\xc4\x8de pa ima od takrat brazgotine po obrazu. Na zadnji dirki iste sezone pa je v podobno slabem vremenu na Veliki nagradi Japonske v drugem krogu zapeljal v boks in tako kon\xc4\x8dal dirko, na kateri bi imel vse mo\xc5\xbenosti za osvojitev naslova prvaka. Tako je ne samo prepustil naslov Jamesu Huntu, ampak so se tudi skrhali njegovi odnosi z Enzom Ferrarijem, vodjo in ustanoviteljem mo\xc5\xa1tva Ferrari, za katerega je dirkal.\n_START_SECTION_\nPo zaklju\xc4\x8dku \xc5\xa1portne kariere\n_START_PARAGRAPH_\nLeta 1979 je ustanovil letalsko dru\xc5\xbebo Lauda Air. Leta 1993 je bil sprejet v Mednarodni moto\xc5\xa1portni hram slavnih. Od leta 1996 je bil komentator televizijskih prenosov dirk Formule 1 za nem\xc5\xa1ko televizijsko hi\xc5\xa1o RTL.'